CELEX: C2006/237/32
Language: el
Date: 2006-09-30 00:00:00
Title: Υπόθεση F-85/06: Προσφυγή/αγωγή της 28ης Ιουλίου 2006 — Bellantone κατά Ελεγκτικού Συνεδρίου

30.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 237/18
            
         Προσφυγή/αγωγή της 28ης Ιουλίου 2006 — Bellantone κατά Ελεγκτικού Συνεδρίου
   (Υπόθεση F-85/06)
   (2006/C 237/32)
   Γλώσσα διαδικασίας: η γαλλική
   Διάδικοι
   
      Προσφεύγων/ενάγων: Gerardo Bellantone (Λουξεμβούργο, Μεγάλο Δουκάτο του Λουξεμβούργου) (Εκπρόσωποι: T. Bontinck, J. Feld, δικηγόροι)
   
      Καθού/εναγόμενο: Ευρωπαϊκό Ελεγκτικό Συνέδριο
   Αιτήματα του προσφεύγοντος/ενάγοντος
   Ο προσφεύγων/ενάγων (στο εξής: προσφεύγων) ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση του Γενικού Γραμματέα του Ευρωπαϊκού Ελεγκτικού Συνεδρίου της 30ής Μαρτίου 2006, περί απορρίψεως της διοικητικής ενστάσεως του προσφεύγοντος με αίτημα την καταβολή τoυ υπολοίπου της συμπληρωματικής αποζημιώσεως λόγω καταγγελίας της συμβάσεως, του επιδόματος αποχωρήσεως και της ημερησίας αποζημιώσεως·
            
         
               —
            
            
               να υποχρεώσει το καθού/εναγόμενο (στο εξής: καθού) να καταβάλει i) 20 751,45 ευρώ ως συμπληρωματική αποζημίωση λόγω καταγγελίας της συμβάσεως, ii) 39 247,74 ευρώ, ποσό που αναλογεί στο επίδομα αναχωρήσεως που θα δικαιούταν ο προσφεύγων, iii) 8 467,02 ευρώ για ημερήσιες αποζημιώσεις·
            
         
               —
            
            
               να υποχρεώσει το καθού να καταβάλει τόκους υπερημερίας μέχρι την καταβολή [των ως άνω ποσών]·
            
         
               —
            
            
               να διατάξει τη διόρθωση της διατυπώσεως της προσβαλλομένης αποφάσεως όσον αφορά την έλλειψη οποιασδήποτε αναφοράς του προσφεύγοντος στην απειλή ενδεχόμενης απολύσεώς του από το καθού·
            
         
               —
            
            
               να καταδικάσει το καθού στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων, πρώην έκτακτος υπάλληλος του Ευρωπαϊκού Ελεγκτικού Συνεδρίου με βαθμό A*8, διορίστηκε από το εν λόγω όργανο ως δόκιμος υπάλληλος με βαθμό A*5, χωρίς να ζητηθεί προηγουμένως η συναίνεσή του.
   Με την προσφυγή του, ο προσφεύγων υποστηρίζει ότι το καθού υπέπεσε σε πταίσματα που στοιχειοθετούν τόσο την ενδοσυμβατική όσο και την εξωσυμβατική ευθύνη του. Ο προσφεύγων προβάλλει με την προσφυγή του παράβαση του κώδικα ορθής διοικητικής συμπεριφοράς του προσωπικού του Ελεγκτικού Συνεδρίου, παράβαση του άρθρου 25 του Κανονισμού Υπηρεσιακής Καταστάσεως των υπάλλήλων των Ευρωπαϊκών Κοινοτήτων και προσβολή των γενικών αρχών του δικαίου δημοσίας διοικήσεως περί χρηστής διοικήσεως, δικαιολογημένης εμπιστοσύνης και διατηρήσεως των κεκτημένων δικαιωμάτων.